รัฐขาดดุลเงินสดอื้อ
คลังกระเป๋าฉีกขาดดุลเงินสด 8 เดือน ถึง 5.41 แสนล้านบาท ยันเพื่อกระตุ้นเศรษฐกิจ
30 มิ.ย. 2558

คลังกระเป๋าฉีกขาดดุลเงินสด 8 เดือน ถึง 5.41 แสนล้านบาท ยันเพื่อกระตุ้นเศรษฐกิจ
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ฐานะการคลังของรัฐบาลตามระบบกระแสเงินสดในช่วง 8 เดือนแรกของปีงบประมาณ 2558 (ต.ค. 2557-พ.ค. 2558) ดุลเงินงบประมาณขาดดุล 5.41 แสนล้านบาท และเมื่อรวมกับดุลเงินนอกงบประมาณที่ขาดดุล 1,420 ล้านบาท ส่งผลให้รัฐบาลขาดดุลเงินสดรวม 5.42 แสนล้านบาท 
ทั้งนี้ รัฐบาลมีรายได้ 1.28 ล้านล้านบาท สูงกว่าช่วงเดียวกันปีก่อน 5.88 หมื่นล้านบาท หรือ 4.8% ด้านการเบิกจ่ายงบประมาณมีจำนวน 1.82 ล้านล้านบาท สูงกว่าช่วงเดียวกันปีก่อน 9.57 หมื่นล้านบาท หรือ 5.5% โดยรัฐบาลได้กู้เงินเพื่อชดเชยการขาดดุล 1.81 แสนล้านบาท ทำให้ดุลเงินสดหลังกู้ขาดดุลทั้งสิ้น 3.61 แสนล้านบาท และเงินคงคลัง ณ สิ้นเดือน พ.ค. 2558 อยู่ที่ 1.34 แสนล้านบาท
"การเบิกจ่ายงบประมาณของรัฐบาลในช่วง 8 เดือนแรกของปีงบประมาณ 2558 ได้กว่า 1.82 ล้านล้านบาทนั้น เป็นปัจจัยสำคัญที่สนับสนุนให้เศรษฐกิจสามารถฟื้นตัวได้อย่างต่อเนื่อง" นายกฤษฎา กล่าว
นายประสงค์ พูนธเนศ อธิบดีกรมสรรพากร กล่าวว่า ได้เสนอกระทรวงการคลังให้ขยายเวลาการลดภาษีมูลค่าเพิ่ม (แวต) จาก 10% เป็น 7% ซึ่งสุดในวันที่ 30 ก.ย. 2558 นี้ ออกไปอีก 1 ปี โดยเสนอเหตุผลว่าเนื่องจากพื้นฐานเศรษฐกิจของไทยยังไม่ดี ควรจะขยายเวลาการลดแวตออกไปก่อน คาดว่ากระทรวงการคลังจะเสนอให้คณะรัฐมนตรี (ครม.) เห็นชอบเดือน ก.ค. 2558 นี้
สำหรับการเก็บภาษีแวตจากการบริโภคในประเทศเดือน มิ.ย. 2558 พบว่ายังขยายตัวได้ดีที่ระดับ 8% แม้ว่าจะมีปัญหาภัยแล้ง แต่ภาคการท่องเที่ยวของไทยยังขยายตัวได้ดี และรัฐบาลได้ออกมาตรการกระตุ้นเศรษฐกิจต่อเนื่อง
ขณะที่การเก็บภาษีรวมของกรมสรรพากรในเดือน มิ.ย. 2558 สูงกว่าเป้าหมายกว่า 1 หมื่นล้านบาท เนื่องจากมีการจ่ายภาษีนิติบุคคลและภาษีปิโตเลียมของเดือน พ.ค. เหลื่อมเดือนมาจ่ายในเดือน มิ.ย. 2558 อย่างไรก็ตาม การเก็บภาษีของกรมในรอบ 9 เดือนของปีงบประมาณ 2558 ยังต่ำกว่าเป้ากว่า 1 แสนล้านบาท เนื่องจากภาวะเศรษฐกิจชะลอตัวและการตั้งเป้าหมายไว้สูงเกินไป
สำหรับการจัดงานมหกรรมแบงก์รัฐระหว่างวันที่ 27-28 มิ.ย. เพื่อช่วยเหลือประชาชนกลุ่มรากหญ้าผู้เข้าชมงานร่วมกันทั้ง 5 จุดทั่วประเทศกว่า 4 หมื่นคน ต่ำกว่าเป้าหมายที่คาดว่าจะมีผู้เข้าชมงาน 1.4 แสนคน มียอดขอสินเชื่อสูงเกินคาดว่า 2 หมื่นล้านบาท